《杂诗》
宋代·钱选

青春跃马两山间，溪柳岩花动客颜。
日落孤城金铎振，草深荒塚石人閒。
庾郎赋就元无味，阮籍途穷且未还。
江左风流半摧谢，白头犹自绕乡关。

作者简介：宋元间湖州吴兴人，字舜举，号玉潭，又号巽峰、霅川翁、清臞老人。幼有文名。宋景定间乡贡进士。入元不仕。工书，善画人物花木。尤善作折枝，其得意者，自赋诗题之。